หมดยุค "คนนอก" เป็น รมว.คลัง นักวิชาการแนะตั้งคนใน
เสนอนายกตั้งคนในเป็น รมว. คลัง พอมีความรู้เรื่องเศรษฐกิจ ทนทานการเมืองได้ บริหารข้าราชการเป็น ก็พอแล้ว
6 ก.ย. 2563

นายสมชาย ภคภาสน์วิวัฒน์ นักวิชาการอิสระด้านเศรษฐศาสตร์ และการเมือง เปิดเผยว่า พล.อ.ประยุทธ์ จันทร์โอชา นายกรัฐมนตรี และ รมว.กลาโหม หาคนนอกมาเป็น รมว.คลัง แทนปรีดี ดาวฉาย ที่ทำงานได้ไม่ถึงเดือนแล้วลาออกไปได้ยาก เพราะการแก้ปัญหาเศรษฐกิจในภาวะโควิด-19 ยากลำบากและไม่มีเวลาให้ปรับตัว จึงไม่มีคนนอกที่ไหนอยากมาเป็น
ดังนั้น คิดว่า พล.อ.ประยุทธ์ ไม่จำเป็นต้องเสียเวลาหาคนนอกมาเป็น รมว.คลัง สามารถเลือกคนในเป็น รมว.คลัง ได้เลย เพียงขอให้มีความรู้เรื่องเศรษฐกิจระดับหนึ่ง ทนทานกับการเมืองได้ และก็ประสานกับข้าราชการในการขับเคลื่อนนโยบายสร้างนวตกรรมเศรษฐกิจใหม่ๆ ให้ออกมาเป็นรูปธรรมได้ ก็เพียงพอแล้ว
"ตอนนี้ รมว.คลัง ต่อให้ได้เทวดาคนนอกเป็น รมว.คลัง ก็ไม่มีผลต่อนักลงทุน เพราะในยุคโควิด ไม่มีใครลงทุนอยู่แล้ว การได้ รมว.คลัง คนนอกที่ทำให้เกิดความเชื่อมั่นเป็นเรื่องดี แต่ต้องสร้างความเชื่อมั่นให้เกิดเป็นความเชื่อมั่นถาวร ไม่ได้เข้ามาแล้วหายไป และเชื่อว่าตอนนี้ไม่มีเทวดาคนไหนอยากมาเป็น รมว.คลัง เพราะมีความสุขดีอยู่แล้วที่ได้เป็นเทวดา ไม่อยากมาเป็น รมว.คลัง แล้วตกสวรรค์" นายสมชาย กล่าว
นายสมชาย กล่าวว่า การบริหารประเทศและเศรษฐกิจในยุคโควิด ไม่ได้รอดได้เพราะนักเศรษฐศาสตร์ หรือ นักรัฐศาสตร์ อีกต่อไป แต่จะรอดได้จากนักวางกลยุทธ์ การเมืองเป็นเรื่องศิลปะของความเป็นไปได้ การตั้งคนนอกหรือคนในมาเป็น รมว.คลัง ตอนนี้ไม่สำคัญว่าทำงานได้หรือไม่ ขอให้พอมีความรู้เรื่องเศรษฐกิจพอรับได้ มีแรงทนทานต่อแรงกดดันทางการเมือง ทำงานกับข้าราชการ และสามารถทำงานทันทีโดยที่ไม่มีเวลาเรียนรู้งาน ซึ่งในสถานการณ์อย่างนี้คนในเหมาะที่จะเป็น รมว.คลัง มากกว่า คนนอก